钦定古今图书集成/明伦汇编/氏族典/第265卷 > 王延禀
## 钦定古今图书集成/明伦汇编/氏族典/第265卷 > 王延禀

按《十国春秋》：闽王延禀，本姓周，名彦琛，太祖养以为
子，赐今姓，名。眇一目，人谓之独眼龙。累官左金吾卫
将军，检校刑部尚书。贞明四年，知建州军州事，寻授
刺史。会嗣王延翰命延禀采择后宫，延禀复书不逊，
遂有隙。未几，将兵弑嗣王，推惠宗而立之。已而还建
州，惠宗饯于郊，临诀辄大言：“无使老兄复来。”惠宗深
憾之。寻拜奉国军节度使、知建州、同中书门下平章
事、检校太尉、侍中。天成四年，称疾，退居里第，请以建
州授其子继雄。居二年，闻惠宗疾，乃以次子继昇知
建州留后，帅兵寇福州，攻西门，使继雄转海攻东门。
惠宗遣从子仁达将水兵拒之。仁达伏甲舟中，伪立
白帜请降。继雄喜，屏左右登舟，伏发，斩继雄，悬其首
于西门。延禀见继雄首，大恸。仁达纵兵大击，西门兵
皆溃去。已而执延禀，斩于市，复其姓名。继昇及延禀
季子继伦闻败，皆奔钱塘。延禀初至建州，入一山寺，
有僧诵《法华经》，不时起，延禀怒杀之。后常于目中见
僧形，细视之则惠宗也。由是颇疑惠宗即僧后身，至
是竟验。其后二年，立庙建州。封灵昭王。天德元年。加
封“武平威肃王。”